
ACORD   50/2007,  DE 14 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient núm. 20/Avrapi/2007. Autorització campanya per a televisió anomenada Formació Professional (espot 20”)
1. El 6 de febrer de 2007 ha estat tramés al Consell de l’Audiovisual de Catalunya un escrit (registre d’entrada número 300/2007, de la Direcció de Serveis de Màrqueting i Publicitat de l’Ajuntament de Barcelona, mitjançant el qual sol·licita a aquest Consell l’autorització prèvia de l’emissió de la campanya institucional per a televisió anomenada Formació professional (espot 20”).

2. Els serveis del Consell de l'Audiovisual de Catalunya han analitzat l’espot objecte d’aquest expedient.
3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i els requisits i els tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. Pel que fa a les campanyes de caràcter institucional durant el període electoral, s’ha de posar de relleu el contingut de l’apartat 1 de l’article 109 abans esmentat que disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional. En aquest sentit la Llei 18/2000, de 29 de desembre, per la qual es regula la publicitat institucional preveu a l’apartat 1 de l’article 8 que la publicitat institucional no es pot dur a terme en el període comprés entre el dia de la publicació de la convocatòria de les eleccions i el dia en què es tenen; això no obstant, també estableix que el que disposa a l’apartat 1 no és aplicable a les activitats publicitàries relacionades amb l’organització i els desenvolupament dels corresponents processos electorals ni a les activitats publicitàries imprescindibles per a la salvaguarda de l’interés general o per al desenvolupament correcte dels serveis públics. 

6. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

Analitzat l’espot objecte d’aquest expedient, resulta que la campanya Formació professional no es pot encabir dins allò que la Llei de publicitat institucional considera activitat imprescindible per al desenvolupament correcte dels serveis públics, per la qual cosa s’escau denegar l’autorització de la seva emissió.
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Denegar l’autorització per a televisió de la campanya institucional de la Direcció de Serveis de Màrqueting i Publicitat de l’Ajuntament de Barcelona, anomenada Formació professional, atès que la seva emissió contravindria la lletra d de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a la Direcció de Serveis de Màrqueting i Publicitat de l’Ajuntament de Barcelona.
Barcelona, 14 de febrer de 2007

Josep M. Carbonell i Abelló                                Dolors Comas d’Argemir i Cendra
President                                                            Consellera secretària 

